મધુબહેન ગુણવંતરાય દેસાઇનું સમગ્ર જીવન અનેક માનસિક અને શારીરિક વિટંબનાઓથી ભરેલું રહ્યું છે. 13 વર્ષ પહેલાં તેમને ગર્ભાશયનું કેન્સર થયુ હતું. જેને પગલે ઓપરેશન દ્વારા તેમનું ગર્ભાશય કાઢી નાંખવુ પડેલું. આ ઓપરેશનના સાડાત્રણ વર્ષ બાદ તેમની યુરિનની નળી પર ગાંઠ હોવાનું નિદાન થતાં, સુરત સિવિલ હોસ્પિટલમાં સારવાર લેવી પડેલી. ત્યારબાદ પીઠમાં અસહ્ય દુ:ખાવો થતાં, તપાસ કરાવતાં પાંચમા મણકા પર વાંધો હોવાનું અને કદાચ ટી.બી. ની અસર હોવાનું ડોકટરોએ જણાવ્યું. હજી તો તેની સારવાર ચાલે, તે દરમિયાન ગત એપ્રિલમાં તેઓ ઘરમાં એકાએક પડી જતાં થાપામાં ફ્રેક્ચર થયું અને ઓપરેશન કરી પ્લેટ બેસાડવી પડી. જેને કારણે તેઓ હલનચલન કરવાને લાયક રહ્યાં નહીં. વલસાડના ડોકટર હાઉસમાં દાખલ કરાયાં. અને એક દિવસ એકાએક તેમનાં શરીરમાં વ્હાઇટ સેલ્સ વધી ગયાં. હ્રદયના ધબકારા એકાએક વધી ગયા. ડોકટરોએ તેમનાં નજીકના પરિવારજનોને બોલાવી લેવાની સુચના આપી. મોટાભાગના લોકોએ માની લીધું કે, મધુબહેન હવે જીવી શકે તેમ નથી. પરંતુ ઇશ્વર કૃપાથી તેઓ બચી ગયા. જો કે, પલંગમાંથી તેઓ મેળે ઉભા થઇ શકતા નહોતા. તેમને ઉંચકીને બેઠાં કરવા બે ચાર માણસોની જરૂર પડતી અને બાથરૂમમાં જવું હોય તો વોકરની મદદથી માંડ માંડ ચાલી શકતાં.